Lis elezions anticipadis che si son davueltis ai 29 di Lui in Moldova i àn gjavât la maiorance al Partît Comunist che, intai ultins agns, al veve guviernât la republiche ex sovietiche. Cun di fat, i Comuniscj a àn otignût il 44,7% des preferencis e 48 dai 101 puescj in Parlament. I Liberâi Democratics, cul 16,4% dai vôts, a àn cjapât 17 parlamentârs; i Liberâi, cul 14,4%, a ‘nd àn otignûts 15; il Partît Democratic, cul 12,6%, a ‘nd à vûts 13; e la Aleance Moldova Nestre, cul 7,4% des preferencis, e à elet 8 deputâts. I Comuniscj a àn fat savê di jessi pronts a frontâ la legjislature dai bancs de oposizion e, a chest pont, la uniche alternative di guvier pussibile e je formade di une coalizion tra ducj chei altris partîts. Nancje cheste coalizion, dut câs, e permetarà di elei il prossim president de Republiche, dal moment che par fâlu e covente une maiorance di 61 vôts. Par superâ chest probleme, duncje, si podarès fintremai viodi un pat jenfri i Comuniscj e il Partît Democratic, vuidât dal ex comunist Marian Lupu. La sconfite dal Partît Comunist, dut câs, e podarès tornâ a impiâ la tension sei in Transnistrie, regjon a maiorance russe che si è autoproclamade indipendente, sei inte regjon autonome de Gagausie. Diviers rapresentants dai front liberâl, di fat, a àn dite di volê risolvi une volte par dutis la cuestion de Transnistrie, intant che i gagaus a son stâts definîts “une ulçare” intal cuarp dal stât.
Font: RIA Novosti, 30-31/07/09; Nationalia, 30/07/09; Món Divers, 30/07/09
fur_Latn lmo_Latn